Sebui se se latelang e ne ya nna leloko le lengwe la Setlhopha se se Laolang, e bong David Splane, yo setlhogo sa gagwe se neng se re “O Tlile go Dirisana Jang le ba Bangwe?” Ga go pelaelo gore go molemo e bile go a itumedisa go nna mmogo ka kutlwano, le fa seno se ka tlhoka go nna “dilo tsotlhe mo bathong ba mefuta yotlhe.” (1 Bakorintha 9:22; Pesalema 133:1) Mokaulengwe Splane o ne a bolela gore baithuti ba ba alogang ba tla bo ba dirisana le batho ba bangwe ba le bantsi mo tirong ya borongwa—batho mo tshimong, barongwa mmogo le bone, bakaulengwe le bokgaitsadi mo phuthegong ya bone e ntšha le ba ba kwa ofising ya lekala ba ba kaelang tiro ya go rera le ya go ruta. O ne a ntsha dikakantsho tse di molemo tsa kafa ba ka dirang ka gone gore ditirisano tsa bone le ba bangwe e nne tse di itumedisang: Dira gore o itse puo ya lefelo le o nnang mo go lone, itse dingwao tsa lefelo leo, tlotla barongwa ba bangwe mme o utlwe ba ba eteletseng pele.—Bahebera 13:17.